‘परिशिश्ट’ दा कोशगत अर्थ ऐ-बची गेदा, छुड़के दा आदि। अर्थात् परिशिश्ट उस बाद्ध पर जरूरी सूचनात्मक समग्री गी आखदे न, जेह‌्ड़ी मूल प्रबन्ध च देमे थमां रेही गेदी होऐ जां उत्थै देना मनासब नेई होऐ। दुए शब्दें च इस भाग दे तैह‌्त उस सारी समग्री दा उल्लेख होन्दा ऐ जेह‌्दे पर शोध-प्रबन्ध अधारत होन्दा ऐ। इसदे इलावा अपने मत दे स्पश्टीकरण ते पुश्टीकरण आस्तै लोड़चदी समग्री जेकर पैह‌्ले देने शा रेही गेदी होऐ तां इस भाग च दिन्दे न। केई बारी जानी-बुज्झियै बी कोई समग्री मूल-भाग च नेई दित्ती जन्दी तां जे प्रबन्ध दी भाशा ते विशे दे प्रवाह् च अड़चन नेई पवै, उसी बी इस भाग च रक्खेआ जन्दा ऐ। एह भाग बी उन्ना गै म्हत्तवपूर्ण ऐ जिन्ना मुक्ख भाग की जे ओह‌्दी सार्थकता, मौलकता ते प्रमाणकता इस्सै भाग पर निर्भर करदी ऐ।